Şabran şəhərinin qədim qalıqları rayonun inzibati ərazisinin təqribən 70 faizini əhatə edən Vəlvələ çayından Girdi çayına qədər olan 65 min hektardan çox bir ərazini, həm də Şabran düzündə 110 hektarlıq ərazini əhatə etmişdir. İndi Şabran şəhərinin yerləşdiyi ərazidə və ətraf yerlərdə Şahnəzərli, Aygünlü, Rəhimli və bir çox digər yaşayış məntəqələri yerləşir. Qədim Şabran şəhərinin yerləşdiyi ərazidə arxeoloji kəşfiyyat işlərinə ilk dəfə 1935-ci ildə ba-şlanılıb. Qısa fasilədən sonra 1939-cu ildə qazıntılar yenidən davam etdirilib. Ümummilli liderimiz Heydər Əliyevin təşəbbüsü və xüsusi göstərişləri ilə 1979–1983-cü illərdə Azərbaycan Elmlər Akademiyasının arxeoloji ekspertizası Dəvəçi rayonu ərazisində Azərbaycanın ən iri yaşayış məntəqələrindən olan Şabran şəhərinin inzibati, yəni onun divanxana hissəsinin ərazisində qazıntı işləri aparmış, şəhərin qalıqlarını açmışdır.